Karl Nehammer și Marcel Ciolacu au discutat timp de o oră, deși programul le permitea doar 30 de minute
Karl Nehammer și Marcel Ciolacu au avut, joi, o întrevedere extrem de constructivă, la Palatul Victoria. Aceasta s-a prelungit peste jumătatea de oră care îi era dedicată în programul oficial.
Premierul român a transmis un scurt mesaj optimist despre negocierile purtate pe tema Schengen.
"Întâlnire constructivă cu cancelarul Nehammer cu privire la calea de urmat pentru construirea unei cooperări mai puternice, în special în ceea ce privește securitatea și gestionarea frontierelor, inclusiv în Ungaria și în Balcanii de Vest.
Ne consolidăm relațiile și construim pentru viitor", a transmis Marcel Ciolacu, pe X (fostul Twitter).
Mesajul său a fost, la foarte scurt timp, repostat de către cancelarul austriac Karl Nehammer. Acest lucru sugerează că cei doi au ajuns la o înțelegere cu privire la o strategie pentru România.
În timpul vizitei sale la București, cancelarul austriac Karl Nehammer a transmis un mesaj pe aceeași rețea de socializare, subliniind că poziția Austriei rămâne fermă în privința extinderii Spațiului Schengen. Acesta a menționat că, în prezent, sistemul Schengen întâmpină dificultăți și nu poate fi extins.
Interesant este că în discursul susținut la Congresul PPE, găzduit de Romexpo, nu a menționat acest subiect.
Mesajul a fost transmis după întrevederea cu președintele Klaus Iohannis.
"România este un partener important pentru Austria. Companiile noastre sunt puternic implicate în România și creează multe mii de locuri de muncă acolo. Mulți cetățeni români lucrează în profesii de îngrijire în Austria și sprijină persoanele care au nevoie de îngrijire.
În același timp, am vorbit foarte deschis și despre obiecțiile Austriei față de extinderea rapidă a spațiului Schengen. Poziția Austriei rămâne clară și neschimbată: În prezent, sistemul Schengen nu funcționează, prin urmare nu poate fi extins", a fost mesajul clar transmis de Karl Nehammer.
Heute bin ich in Bukarest beim Kongress der Europäischen Volkspartei @EPP . Wir bereiten uns gemeinsam auf die wichtigen Wahlen zum Europäischen Parlament im Juni vor. Auch ein Gespräch mit dem rumänischen Präsidenten @KlausIohannis stand auf dem Programm. Rumänien ist ein… pic.twitter.com/6cCjUozBxD
— Karl Nehammer (@karlnehammer) March 7, 2024
Cancelarul Nehammer a susținut un discurs la Congresul PPE din București
Tot astăzi, Karl Nehammer a avut o intervenție în cadrul Congresului Partidului Popular European din Capitală. Nehammer a subliniat importanța ca Uniunea Europeană să trateze cu seriozitate chestiunea frontierelor externe și să ofere sprijin la granițe.
"Avem nevoie de proceduri de azil rapid implementate şi să ne asigurăm că cei care se află ilegal pe teritoriul UE sunt repatriaţi", a subliniat el.
Totodată, Nehammer a amintit și necesitatea de a lupta împotriva antisemitismului, care din păcate este prea des întâlnit pe străzile din Europa.
În discursul său, cancelarul austriac nu a menționat nimic despre admiterea României în Spațiul Schengen, subliniind poziția negativă a Austriei față de aderarea țării noastre.
În timpul vizitei sale în capitala României, Karl Nehammer a manifestat o rezervă pronunțată față de presă: nu a acordat declarații și a cerut gărzilor sale de corp să îi păstreze la distanță pe jurnaliștii care doreau să îl intervieze.
Referitor la poziția sa fermă în privința extinderii Spațiului Schengen, cancelarul i-a îndrumat pe jurnaliști să se documenteze și să citească declarația președintelui Iohannis.
Potrivit lui Klaus Iohannis, în urma întrevederii de la Palatul Cotroceni cu cancelarul Austriei Karl Nehammer, s-a convenit să se continue demersurile pentru aderarea deplină a României la Spațiul Schengen până când se va obține consensul final dorit de toți.